SKRIFTLIG FORESPØRGSEL E-0031/03

af Charles Tannock (PPE-DE) til Kommissionen

(21. januar 2003)

Om: Finansiel støtte til Belarus og Ukraine som led i en indsats for at begrænse ulovlig indvandring via disse lande til Den Europæiske Union

Et stort antal ulovlige indvandrere tilbageholdes for øjeblikket i Belarus og Ukraine, idet de har forsøgt at bruge disse lande som indfaldsport til Den Europæiske Union.

Det er klart i Den Europæiske Unions interesse, uanset politiske divergenser, at samarbejde med disse lande med henblik på at stabilisere og efterfølgende nedskære strømmen af ulovlige indvandrere, der passerer gennem disse lande. Er der nogen planer om, at Den Europæiske Union vil yde yderligere finansiel og teknisk støtte med henblik på at nå dette mål? Der er bl.a. indgået anmodninger fra regeringerne om midler til at forbedre overvågningen og kontrollen af deres østlige grænseområder op til Den Russiske Føderation, til at betale for midlertidig indkvartering af disse indvandrere i flygtningelejre og betale for omkostningerne i forbindelse med en eventuel tilbagesendelse til deres oprindelseslande. Fra 1. maj 2004 vil disse to nabolande komme til at dele store fælles grænser med EU og Schengen-området.

Er Kommissionen enig i, at denne indvandrerstrøm udgør en stor byrde for disse to staters statsbudget, som, hvis der ikke gøres noget ved det, kan føre til en yderligere stor tilstrømning af ulovlige indvandrere i EU, og at der derfor er en stærk fælles interesse i at hjælpe disse lande med at forsøge at løse deres problemer på dette område?

Svar afgivet på Kommissionens vegne af Chris Patten

(28. februar 2003)

Kommissionen er opmærksom på problemet med de ulovlige migrationsstrømme gennem Ukraine og Belarus. Den støtter allerede de to lande i deres bestræbelser på at løse dette problem.

EU har sammen med Ukraine udarbejdet en omfattende handlingsplan for retlige og indre anliggender. Handlingsplanen gennemføres med støtte fra Tacis-programmet og har i 2001-2003 et budget på ca. 45 mio. EUR. Ca. en tredjedel af disse midler anvendes til at bekæmpe ulovlig migration, hvilket omfatter støtte til forbedringer ved Ukraines østlige grænse. Der er planlagt yderligere bistand for 2004-2006, bl.a. støtte til flygtningelejre.

Kommissionen fik i juni 2002 et mandat fra Rådet til at indlede forhandlinger om en tilbagetagelsesaftale med Ukraine. Den første forhandlingsrunde fandt sted i Kiev den 18. november 2002.

Efter Kommissionens opfattelse kan Belarus gøre mere for at styrke sin grænseforvaltning. På grund af den manglende indsats fra Belarus' side er der anvendt Tacis-midler til at afmærke grænsen til Letland og Litauen. Belarus og Rusland er blevet enige om ikke at have nogen grænseposter eller egentlig overvågning ved deres fælles grænse, og derfor kan ulovlige immigranter let komme ind i Belarus og derefter rejse videre til EU's område.

Der gennemføres i øjeblikket en række projekter, som skal styrke asylforvaltningen (5 mio. EUR i 2000-2003), og der er afsat ca. 20 mio. EUR til grænseinfrastrukturer ved de vestlige grænser.

Da grænsen mod Rusland er åben, og der ikke er etableret normale forbindelser med Belarus, er mulighederne at øge finansieringen begrænsede. Under alle omstændigheder ville dette kun bidrage til at løse problemet med migrationsstrømmene ved Belarus' vestlige grænse.

Spørgsmålet om byrdefordelingen vil blive taget op i forbindelse med samarbejdsaftalen med Ukraine.